Peter Jackson

Peter Robert Jackson (* 31. október 1961, Pukerua Bay, Nový Zéland) je novozélandský filmový režisér, držiteľ Oscara.

Životopis 
Narodil sa na Novom Zélande v roku 1961. Už ako dieťa robil svoje prvé filmové pokusy na 8 mm kameru svojich rodičov. V sedemnástich nechal školu a zamestnal sa ako pomocná sila vo fotolaboratóriu. Keď si z úspor kúpil 16 mm kameru, začal natáčať sci-fi komédiu, z ktorej neskôr vznikol film Bad Taste z roku 1987 - nechutný a brutálny celovečerný film o skupine mimozemšťanov, ktorým sa znepáči pobyt na ich vlastnej planéte a navštívia tú našu, kde povraždia obyvateľov odľahlého novozélandského mestečka. Jackson tu okrem réžie, scenára, produkcie a kamery robil aj triky. 

Ďalším jeho filmom bola hororová komédia Meet The Feebles (1989). Preslávil sa však až v roku 1992 hororom Braindead - Živí mŕtvi. Tento kultový príbeh pojednáva o freudovsky dominantnej matke brániacej láske syna k španielskej prisťahovalkyni, na pozadí zombie apokalypsy. 

V nasledujúcich rokoch sa pokúšal vymaniť sa zo škatuľky kultového a nezávislého tvorcu krvákov. Prvým krokom bola seriózna dráma Heavenly Creatures (Nebeské stvorenia). Film vznikol na základe skutočnej udalosti, ktorá v 50-tych rokoch otriasla Novým Zélandom. Dve školáčky sa natoľko zblížili, že začali byť upodozrievané z lesbického vzťahu. Ich rodičia sa preto rozhodli ich od seba odlúčiť. Dievčatá (jednu z nich si zahrala Kate Winsletová) sa preto rozhodli zavraždiť matku jednej z nich. Film získal nomináciu na Oskara v kategórii Najlepší scenár. 

Ďalší film Prízraky sa stal pomyselným krokom do veľkého filmového priemyslu - producentom mu bol Robert Zemeckis (Režisér filmov Návrat do budúcnosti a Forrest Gump). Hlavnú úlohu stvárnil Michael J. Fox a je to príbeh o trochu potrhlom mladíkovi, ktorý sa kamaráti s duchmi a patrične to využíva vo svoj finančný prospech.

Pán prsteňov
Jackson sa spolu so svojou spolupracovníčkou Fran Walshovou pustil do písania scenára. Spočiatku mala o celý projekt záujem firma Miramax a producent Saul Zaentz - tí však trvali na dvoch filmoch. Avšak stlačiť tak rozsiahle dielo do dvoch celovečerných filmov bolo neuskutočniteľné a pristúpilo sa k trom častiam. Jackson ponúkol sfilmovanie spoločnosti New Line Cinema.

Život po trilógii 
Universal Studios podpísali s Jacksonom kontrakt na ďalší film a to jeho srdcovú záležitosť - remake klasického King Konga z roku 1933. Práve tento film ho inšpiroval k tomu, aby sa stal režisérom. Jeho honorár sa odhaduje na 20 miliónov dolárov, čím sa stal najlepšie plateným režisérom v doterajšej histórii.

Hobit

Po veľmi úspešnej trilógií Pána prsteňov sa Jackson pustil do ďalšieho diela od J.R.R. Tolkiena s názvom Hobit. 230-stranovú knižku spracoval taktiež do troch filmov, z ktorých posledný mal premiéru v decembri 2014. Film získal nominácie na niekoľko prestížnych ocenení.

Špekuluje sa, že Jackson pripravuje sfilmovanie ďalšieho Tolkienovho diela - Silmarillion.

Filmografia 
 1976: The Valley
 1987: Bad Taste (Bad Taste - Vesmírni kanibali - V)
 1989: Meet the Feebles (Toto sú Feebles)
 1992: Braindead - Živí mŕtvi
 1994: Heavenly Creatures (Nebeské stvorenia - V)
 1995: Forgotten Silver (TV-Zabudnuté striebro)
 1996: Prízraky (The Frighteners)
 1998: The Making of The Frighteners
 Pán prsteňov (trilógia):
 2001: Pán prsteňov: Spoločenstvo prsteňa (The Lord of the Rings: The Fellowship of the Ring)
 2002: Pán prsteňov: Dve veže (The Lord of the Rings: The Two Towers)
 2003: Pán prsteňov: Návrat kráľa (The Lord of the Rings: The Return of the King)
 2005: The Lost Spider Pit Sequence
 2005: King Kong
 2008: Crossing the Line
 2009: Pevné puto
 Hobit (trilógia):
 2012: Hobit: Neočakávaná cesta (Hobbit: An Unexpected Journey)
 2013: Hobit: Smaugova pustatina (Hobbit: The Desolation of Smaug)
 2014: Hobit: Bitka piatich armád (Hobbit: The Battle of Five Armies)
 2018: They Shall Not Grow Old

Iné projekty

Externé odkazy 
 

Novozélandskí filmoví režiséri
Držitelia Oscara za najlepšiu réžiu
Držitelia Oscara za najlepší adaptovaný scenár
Držitelia ceny Zlatý glóbus za najlepšiu réžiu
Držitelia ceny BAFTA za najlepšiu réžiu
Držitelia Critics' Choice Movie Awards
Novozélandské osobnosti anglického pôvodu